Komunikazzjoni tal-Kummissjoni lill-Kunsill u l-Parlament Ewropew - Public finances in EMU – 2008 - Ir-rwol tal-kwalità tal-finanzi pubbliċi fil-qafas ta' governanza ta' l-UE {SEC(2008) 2092} /* KUMM/2008/0387 finali */





[pic] | KUMMISSJONI TAL-KOMUNITAJIET EWROPEJ | Brussel 24.6.2008 KUMM(2008) 387 finali KOMUNIKAZZJONI TAL-KUMMISSJONI LILL-KUNSILL U L-PARLAMENT EWROPEW Public Finances in EMU – 2008 IR-RWOL TAL-KWALITÀ TAL-FINANZI PUBBLIĊI FIL-QAFAS TA' GOVERNANZA TA' L-UE {SEC(2008) 2092} I. L-INTRODUZZJONI Bis-saħħa ta' kundizzjonijiet ekonomiċi favorevoli kif ukoll ta' sforzi ta' konsolidazzjoni u riforma, il-finanzi pubbliċi tjiebu b'mod sinifikanti fl-UE fiż-żona ta' l-euro. Minkejja li d-differenzi bejn il-pajjiżi jibqgħu kbar, fl-2007 l-iżbilanċ tal-gvern fiż-żona ta' l-euro u fl-UE bħala entità sħiħa laħaq l-iktar livell baxx mill-bidu tas-snin 70 'il hawn, 0.6 % u 0.9 % rispettivament tal-PGD. Filwaqt li rrifletta t-titjib tal-bilanċi fiskali, il-livell tad-dejn pendenti baqa' fuq tendenza ċara ta' tnaqqis. Fl-UE bħala entità sħiħa diġà naqas għal inqas minn 60 % tal-PGD, filwaqt li fiż-żona ta' l-euro qiegħed iqarreb dan il-valur ta' referenza. Minkejja dan il-progress, l-Istati Membri ta' l-UE għadhom qed jaffaċċjaw numru ta' sfidi ewlenini li ma tantx iħallu spazju għat-trankwillità fil-politiki fiskali. L-ewwel u qabel kollox, it-tkabbir potenzjali tal-PGD għadu ristrett f'bosta Stati Membri, li jirrifletti użu ineffiċjenti tar-riżorsi, inkluż mis-settur pubbliku. Fl-istess waqt, l-istadju ekonomiku attwali bi pressjonijiet qawwija ta' inflazzjoni qiegħed inaqqas l-ispazju għall-immanuvrar fl-andament tal-politiki. It-tieni, il-proċess li għadu qed iseħħ ta' xjuħija demografika se jixħet piż fuq is-sostenibbiltà tal-finanzi pubbliċi jekk il-proċess ta' konsolidazzjoni ma jissuktax u ma jkunx akkumpanjat minn riformi strutturali li jnaqqsu l-ispiża baġitarja. U t-tielet, iż-żieda ta' l-espożizzjoni għall-kompetizzjoni globali titfa' pressjoni fuq il-gvernijiet ta' l-UE biex inaqqsu, bħala medja, it-taxxa relattivament għolja, il-piż amministrattiv u regolatorju fl-Ewropa u jtejbu l-forniment tas-servizzi u l-prodotti pubbliċi, biex jipprovdu l-valur aqwa għall-flus daqstant mitlub. Biex tindirizza dawn l-isfidi tinħtieġ strateġija komprensiva tal-politika fiskali li tgħolli l-kwalità tal-finanzi pubbliċi u tappoġġja t-tkabbir ekonomiku li jifrex fit-tul. L-azzjoni tal-politika tista' tkun waħda li tiffavorixxi aktar it-tkabbir u t-tisħiħ tal-kompetittività permezz ta' miżuri li jgħinu biex iżidu l-effiċjenza tan-nefqa u s-sistemi ta' introjtu. Strateġija ta' kalibru kbir bħal din, għandha tikkontribwixxi direttament biex trawwem konsolidazzjoni fiskali u ttaffi l-isfida tas-sostenibbiltà tad-dejn, billi toħloq spazju fiskali ġdid. Fl-istess waqt, dawn il-miżuri jisa' jkollhom impatt indirett fuq il-bilanċi baġitarji permezz ta' l-effett tagħhom fuq it-tkabbir ekonomiku u l-impjiegi. Mill-perspettiva tas-sorveljanza ekonomika ta' l-UE, il-konċentrazzjoni aqwa fuq il-kwalità tal-finanzi pubbliċi tiftaħ passaġġ promettenti biex jintrabtu aħjar l-istrumenti differenti tal-governanza ekonomika, speċifikament il-Patt ta' Stabbiltà u Tkabbir Ekonomiku u l-Istrateġija ta' Liżbona għat-Tkabbir Ekonomiku u l-Impjiegi. Din għandha sservi ta' reazzjoni għal talba li ġiet espressa għall-ewwel darba fir-rapport tal-Kunsill ta' Marzu 2005 dwar ir-riforma tal-Patt ta' Stabbiltà u Tkabbir Ekonomiku u li ispirat konklużjonijiet suċċessivi tal-Kunsill Ewropew u l-Kunsill Ecofin li għandhom x'jaqsmu ma' aspetti speċifiċi tal-kwalità tal-finanzi pubbliċi. L-aktar waħda riċenti, il-Komunikazzjoni tal-Kummissjoni EMU@10: suċċessi u sfidi wara 10 snin ta' Unjoni Ekonomika u Monetarja [1] sejħet għal strateġija aktar fil-fond u usa' għas-sorveljanza ekonomika b'konċentrazzjoni aqwa fuq il-kwalità tal-finanzi pubbliċi u r-rabtiet tagħha mat-tkabbir, bħala element ewlieni wieħed inter alia għat-tħaddim bla skossi ta' l-Unjoni Ekonomika u Monetarja. Il-Komunikazzjoni attwali tiddiskuti l-oqsma ta' finanzi pubbliċi fejn it-titjib tal-kwalità għandu jippermetti li jiġu sfruttati s-sinerġiji potenzjali madwar l-istrumenti ewlenin kollha tal-koordinazzjoni tal-politika ekonomika ta' l-UE. II. L-implimentazzjoni attwali tas-sorveljanza fiskali Wara kważi għaxar snin ta' esperjenza mal-qafas fiskali ta' l-UE, inklużi l-episodji riċenti ta' konsolidazzjoni fiskali, jistgħu joħorġu numru ta' lezzjonijiet. Dawn huma partikolarment rilevanti fid-dawl tal-grad kbir ta' inċertezza marbut mal-prospetti ekonomiċi attwali. II.1 Il-lezzjonijiet mill-esperjenza ta' l-imgħoddi L-esperjenza miġbura wara r-riforma ta' l-2005 tal-Patt hija, meta jitqies kollox, waħda pożittiva. It- taqsima diswassiva tal-Patt ta' Stabilità u Tkabbir Ekonomiku , li titratta t-tiswija ta' żbilanċi eċċessivi, jidher ċar li tat ir-riżultati mixtieqa minkejja t-tħassib li esprimew xi wħud li r-riforma 2005 tal-Patt tista' twassal għal-laxkar tar-regoli. Ksur tal-limitu masimu ta' 3 % ta' l-iżbilanċ tal-PGD komplew jirriżultaw f'pajjiżi li huma soġġetti għall-proċedura ta' żbilanċ eċċessiv. Għalhekk, fir-Rebbiegħa 2006, xejn inqas minn 12-il Stat Membru kienu soġġetti għall-proċedura ta' żbilanċ eċċessiv. Ir-rakkomandazzjonijiet u d-deċiżjonijiet maħruġa għall-pajjiżi li jinsabu fi żbilanċ eċċessiv tipikament talbu tiswijiet fiskali rapidi, li huma ta' l-istess daqs bħal dawk li jaqgħu taħt il-Patt "l-antik" jew saħansitra ikbar minnhom. Il-perjodu obbligat ta' aġġustament ġie estiż fejn xieraq, iżda dan kien jinħtieġ biss f'każijiet rari. Issa li għaddew sentejn u nofs, l-għadd ta' Stati Membri soġġetti għall-proċedura ta' żbilanċ eċċessiv qed iqarreb iż-żero minħabba li b'mod ġenerali t-titjib fiskali kien skond ir-rakkomandazzjonijiet mill-Kunsill jew saħansitra ssuperahom, li jirrifletti mhux biss kundizzjonijiet ekonomiċi tajbin fl-2007 u l-2007 iżda wkoll sforzi sinifikanti ta' konsolidazzjoni. L-implimentazzjoni tat-taqsima perswassiva tal-Patt ta' Stabbiltà u Tkabbir Ekonomiku , li tirrikjedi lill-Istati Membri jaġġustaw il-baġits tagħhom sakemm jintlaħqu pożizzjonijiet fiskali sostenibbli, tjiebet. It-taqsima preventiva hija mfassla madwar pjanijiet baġitarji mifruxa fuq medda medja ta' żmien stipulati mill-Istati Membri fl-aġġornamenti annwali tal-programmi ta' stabbiltà u konverġenza, li huma komponenti ewlenin fl-implimentazzjoni tal-qafas ta' sorveljanza fiskali ta' l-UE. Il-parti preventiva tal-Patt ta' Stabbiltà u Tkabbir Ekonomiku kkontribwiet għall-kisba fl-2007 ta' l-aqwa riżultati baġitarji f'għexieren ta' snin, b'ħafna Stati Membri jkunu qrib il-bilanċ jew għandhom eċċess. Minkejja dan, fi ftit pajjiżi sar ftit progress lejn l-għanijiet baġitarji mifruxa fuq medda medja ta' żmien. B'mod aktar ġenerali, għandhom jiġu nnutati numru ta' punti f'dak li għandu x'jaqsam ma' l-esperjenza mat-taqsima preventiva. [2] - Matul iż-żmien bosta Stati Membri ma implimentawx kompletament l-istrateġiji baġitarji mifruxa fuq medda medja ta' żmien. Il-biċċa l-kbira tal-pjanijiet fiskali essenzjalment ipprevedew restrizzjonijiet tan-nefqa tal-gvern flimkien ma' tnaqqis tal-piż fiskali, iżda żewġ terzi mill-progressi ppjanati tal-bilanċ baġitarju ma ntlaħqux u tliet kwarti tal-miri tan-nefqa tal-gvern ma nlaqtgħux. Barra minn dan, it-tiswijiet fiskali spiss ġew posposti, u biddlu l-għanijiet li jifirxu fuq medda medja ta' żmien f'miri li jevolvu minflok ankraw il-politika fiskali. - Madankollu, tfaċċaw numru ta' fatturi ta' suċċess għal aderenza aqwa mal-pjanijiet li jifirxu fuq medda medja ta' żmien u għal pożizzjonijiet fiskali aktar sani. L-analiżi tal-Kummissjoni turi li pajjiżi li għandhom governanza fiskali sana, b'mod partikolari regoli fiskali nazzjonali b'saħħithom u oqfsa fiskali ta' terminu medju ta' żmien, kellhom riżultati baġitarji aħjar u kellhom ħabta jaderixxu aktar mill-qrib għall-pjanijiet baġitarji. Dan ir-rwol ta' governanza fiskali ġie rikonoxxut b'mod espliċitu fil-Patt ta' Stabbiltà u Tkabbir Ekonomiku riformat u f'konklużjonijiet suċċessivi tal-Kunsill. Barra minn hekk, l-aġġustamenti fiskali li enfasizzaw ir-riduzzjonijiet fuq l-infiq, minbarra fuq l-investiment, kellhom possibbiltà aqwa li jkunu dejjiema milli dawk b'konċentrazzjoni fuq iż-żidiet ta' l-introjtu. - F'dak li għandu x'jaqsam mar-riformi strutturali, l-idea li jista' jkunu f'kunflitt mal-konsolidazzjoni fiskali għadha mifruxa ħafna iżda din il-perċezzjoni mhijiex ġustifikata. L-evidenza, inkluż il-progress riċenti li sar taħt l-Istrateġija għat-Tkabbir Ekonomiku u l-Impjiegi tissuġġerixxi li riformi strutturali jisgħu jagħmlu parti integrali mill-konsolidazzjonijiet fiskali mifruxa fuq medda medja ta' żmien u għalhekk iwasslu biex jagħmlu tiswija fiskali dejjiema. Barra minn dan, sal-punt li r-riformi strutturali, filwaqt li huma ta' benefiċċju għas-sostenibbiltà fit-tul, jinvolvu spejjeż baġitarji fuq medda qasira ta' żmien, il-Patt ta' Stabbiltà u Tkabbir Ekonomiku rivedut jippermetti li dan jitqies meta ssir valutazzjoni tal-progress lejn l-għanijiet baġitarji li jifirxu fuq medda medja ta' żmien. II.2 Ir-riskji marbuta mal-prespettiva li tifrex fuq medda qasira ta' żmien Bl-isfond ta' prospetti ekonomiċi mifruxa fuq medda qasira ta' żmien li qed jiddgħajfu għaż-żona ta' l-euro u l-UE, tfaċċaw għadd ta' riskji fil-valutazzjoni tal-finanzi pubbliċi 2007 u l-previżjoni tagħhom għall-2008-09. Filwaqt li l-biċċa l-kbira ta' l-osservaturi jaqblu li l-ekonomiji Ewropej huma relattivament f'pożizzjoni tajba biex jifilħu għall-konsegwenzi tal-kriżi tal-kreditu u n-nefħa tal-prezzijiet tal-komoditajiet, hemm ukoll qbil li ż-żona ta' l-euro u l-UE bħala entità sħiħa mhijiex se tkun invulnerabbli għall-ekonomija kajmana ta' l-Istati Uniti u l-kuntest ta' inflazzjoni. Din l-opinjoni hija kkorraborata mir-reviżjonijiet diretti 'l isfel tal-previżjonijiet tat-tkabbir ekonomiku ta' l-UE għall-2008 u l-2009 għal 2.0 % għall-2008 u 1.8 % għall-2009 fil-previżjoni tar-Rebbiegħa 2008 tas-servizzi tal-Kummissjoni. Konsegwentement, il-kawtela hija indispensabbli f'żewġ oqsma tal-finanzi pubbliċi ta' l-UE: - L-użu ta' introjti żejda mhux mistennija biex jgħollu n-nefqiet tal-gvern jew biex jitnaqqsu r-rati tat-taxxa għandu riskju li jirriżulta fi xkiel konsiderevoli fis-snin li ġejjin. Filwaqt li għadha ma nqatgħetx deċiżjoni dwar il-muturi reali tat-tendenza ta' l-awmentar tat-taxxa fl-2006 u l-2007, l-esperjenza tissuġġerixxi li parti sinifikanti minnha hija temporanja. B'mod speċifiku, iċ-ċiklu tal-prezz ta' l-assi favorevoli u l-eskalar fil-qligħ korporattiv, li wasslu għall-introjti awżiljari dawn l-aħħar sentejn, spiċċaw jew waslu biex jispiċċaw. Hekk kif it-tkabbir ibatti, volta fil-kontenut tat-taxxa tal-PGD tista' tagħmel ħsara lill-qagħda baġitarja ta' l-Istati Membri, li użaw l-introjtu żejjed mhux mistenni biex ikopru l-laxkar tan-nefqa u li qed jippjanaw għal tkabbir ulterjuri tan-nefqa. Hija tnaqqas ukoll il-kapaċità tagħhom li jħallu lill-istabilizzaturi awtomatiċi jaħdmu. L-infiq ta' dan l-aħħar li jiskorri dak ippjanat imur kontra l-parir tal-politika fl-opinjonijiet tal-Kunsill dwar il-programmi aġġornati ta' stabbiltà u konverġenza ta' l-2006 u, għall-pajjiżi fiż-żona ta' l-euro, l-impenji li saru fir-Rebbiegħa 2007, notevolment "biex jimplimentaw il-baġit 2007 tagħhom kif ippjanat, filwaqt li jevitaw eċċessi tan-nefqa u filwaqt li jużaw introjti awżiljari mhux mistennija għall-iżbilanċ u t-tnaqqis tad-dejn" [3]. - Jeżisti wkoll riskju li prospetti li jifirxu fuq medda medja ta' żmien ġew sovravalutati minħabba li l-UE tidher li laħqat il-quċċata ta' ċiklu ekonomiku. Stimi tal-lakuna fil-produzzjoni għall-2007 jissuġġerixxu li ż-żona ta' l-euro u l-UE bħala entità sħiħa kienu qed joperaw iktar mill-potenzjal bi ftit biss. Madankollu, din tinsab f'kuntrast ma' bosta indikaturi oħra taċ-ċiklu tan-negozju, bħalma hija r-rata ta' l-utilizzazzjoni tal-kapaċità fl-industrija tal-manifattura, li tindika li l-UE kienet qed topera nettament 'il fuq mill-potenzjal (jiġifieri fiż-"żminijiet it-tajbin"). Ġiet innutata konfigurazzjoni simili fl-aħħar tas-snin 90, meta dawk li jfasslu l-politika fiskali naqsu milli jagħrfu l-fażi eċċezzjonalment favorevoli taċ-ċiklu. B'mod ġenerali, in-nuqqasijiet li fadal fl-aderenza mal-pjanijet baġitarji li jifirxu fuq medda medja ta' żmien u r-riskji għall-perspettiva finanzjarja pubblika jagħmlu sejħa għal tisħiħ ulterjuri ta' l-implimentazzjoni tal-qafas fiskali ta' sorveljanza ta' l-UE, notevolment billi jżidu l-attenzjoni fuq il-kwalità tal-finanzi pubbliċi. III. Il-kwalità tal-finanzi pubbliċi bħala strument biex itejjeb is-sorveljanza fiskali u ekonomika L-esperjenzi ta' l-imgħoddi u r-riskji ekonomiċi attwali jsostnu l-kawża għal konċentrazzjoni aqwa fuq il-kwalità tal-finanzi pubbliċi fis-sorveljanza baġitarja u ekonomika. Il-kwalità ta' finanzi pubbliċi tista' tiġi analizzata bħala qafas b'dimensjonijiet varji. Hija tmur lil hinn mil-livelli baxxi ta' żbilanċi u dejn, li jibqgħu l-fus tagħha, u tinkludi wkoll arranġamenti u istituzzjonijiet fiskali li jikkontribwixxu għal allokazzjoni effiċjenti tar-riżorsi u tappoġġja l-kisba ta' għanijiet makroekonomiċi, b'mod partikolari tkabbir ekonomiku fit-tul, u għandha tiffaċilita l-kisba ta' għanijiet oħra bħalma huma l-ekwità u l-koeżjoni soċjali. Dawn id-dimensjonijiet ta' kwalità tal-finanzi pubbliċi jinkludu l-kompożizzjoni u l-effiċjenza tan-nefqa pubblika, l-istruttura u l-effiċjenza tas-sistemi ta' introjtu, il-governanza fiskali, id-daqs tal-gvernijiet, u dawk il-politiki tal-finanzi pubbliċi li jaffettwaw it-tħaddim tas-swieq u l-ambjent tan-negozju b'mod ġenerali. Kwalità aqwa tal-finanzi pubbliċi jistgħu jikkontribwixxu għall-indirizzar ta' l-isfidi tal-politika fiskali ta' l-UE permezz ta' żewġ rotot ta' rinfurzar reċiproku: (i) direttament, billi jiżdiedu n-nefqa u l-effiċjenza ta' l-introjtu, jiġifieri billi jutilizzaw aħjar ir-riżorsi pubbliċi jew inaqqsu d-distorsjonijiet; u (ii) indirettament, billi jnaqqsu l-ispiża għas-soċjetà u jnaqqsu d-distorsjonijiet, filwaqt li jrawmu prospetti ekonomiċi fit-tul u jsaħħu l-kapaċità ta' adattament għal trawmi. Ir-rotot ewlenin ta' trażmissjoni mid-dimensjonijiet varji tal-kwalità tal-finanzi pubbliċi u t-tagħlim mill-politika wiesgħa għall-UE huma deskritti fil-qosor hawn taħt. [4] - Għall-pakkett speċifiku ta' nefqa, il-finanzi pubbliċi jistgħu jikkontribwixxu għat-tkabbir ekonomiku u s-sostenibbiltà permezz tal- kompożizzjoni u l-effiċenza u l-effettività tan-nefqa pubblika . Kemm ir-riċerka teoretika kif ukoll dik empirika jindikaw li t-tkabbir jista' jiġi appoġġjat meta l-infiq pubbliku jkun orjentat lejn l-investiment, li jenfasizza wkoll il-punt li l-konsolidazzjoni fiskali bbażata fuq it-tnaqqis ta' l-investiment, kif sostanzjat f'xi perjodi f'uħud mill-Istati Membri, fl-aħħar mill-aħħar jista' jkun problematiku. L-impatt fuq it-tkabbir huwa fil-biċċa l-kbira mbuttat mill-investiment pubbliku fil-kapital uman (permezz ta' l-edukazzjoni u n-nefqa fuq is-saħħa), il-progress tekniku (in-nefqa fuq Riċerka u Teknoloġija) u l-infrastruttura pubblika. Dawn huma oqsma ewlenin tal-politiki reġjonali u dawk tal-koeżjoni ta' l-Ewropa. Minkejja dan, l-evidenza turi wkoll li r-rabta bejn l-ammont ta' nfiq f'dawn iż-żoni u t-tkabbir ekonomiku mhijiex waħda awtomatika, iżda tiddependi fil-biċċa l-kbira fuq il-kapaċità li jinkisbu r-riżultati maħsuba (eż. kisba edukattiva ogħla, aktar investiment privat fir-Riċerka u t-Teknoloġija) u li jingħelbu d-difetti tas-suq mingħajr ma jinħolqu distorsjonijiet ġodda. F'dan il-kuntest, il-konformità mar-regoli ta' l-għajnuna Statali tista' tkun strumentali. Bħalissa, stimi empiriċi ta' effiċjenza ta' edukazzjoni pubblika u nfiq tas-saħħa jindikaw differenzi kbar fost l-Istati Membri, b'laxkar abbundanti jew għall-ekonomizzar fuq l-użu tar-riżorsi pubbliċi inkella għat-titjib tar-riżultati. L-ewwel alternattiva għandha tagħti l-ispazju fiskali daqstant meħtieġ li għandu jinħoloq għal domandi oħra, per eżempju mill-popolazzjonijiet li qed jixjieħu, jew għar-riduzzjonijiet tat-taxxa. It-tieni għażla tista' tikkontribwixxi għal tkabbir permezz ta' aktar produttività tax-xogħol. - L- istruttura u l-effiċjenza tas-sistemi ta' l-introjtu jistgħu wkoll ikunu fattur għat-tkabbir fit-tul, b'mod partikolari permezz ta' kompetizzjoni miżjuda għal bażijiet mobbli ta' taxxa u fatturi ta' produzzjoni li jqiegħdu restrizzjonijiet ulterjuri fuq il-politiki pubbliċi. L-istruttura fiskali taffetwa t-tkabbir potenzjali permezz ta' l-impatti tagħha fuq il-forniment ta' ħaddiema, l-inċentivi għall-investiment, it-teħid ta' riskju u l-iffurmar tal-kapital uman. Filwaqt li huwa dejjem mixtieq li jitnaqqsu d-distrorsjonijiet permezz ta' tnaqqis fil-piż fiskali globali, dan għandu jsir id f'id mar-riformi tan-nefqa. Alternattiva ulterjuri importanti ta' politika hija għalhekk li jiġu adattati l-istrutturi fiskali f'mod li jkunu newtrali mill-introjtu. Per eżempju, li jitħaffef il-piż fiskali fuq il-ħaddiema billi jiġi trasferit fuq bażi usa' tat-taxxa, bħalma hija l-VAT, jista' jrawwem l-impjieg u t-tkabbir. F'simulazzjonijiet tal-mudelli mis-servizzi tal-Kummissjoni għaż-żona ta' l-euro, trasferiment tat-taxxa ta' 1 % tal-PGD mit-tassazzjoni fuq ix-xogħol għall-tassazzjoni fuq il-konsum huwa stmat li jtella' l-PGD reali b'madwar 0.2 % u l-impjieg b'madwar 0.25 % fuq firxa twila ta' żmien. L-impatti jiddependu ħafna fuq il-fatturi istituzzjonali u strutturali, bħal ma huma l-indiċjar tal-ħlasijiet tat-trasferimenti u r-reazzjoni tal-pagi. Barra li titwessgħa l-bażi tat-taxxa u titnaqqas ir-rata tat-taxxa, ir-riformi ta' tisħiħ ta' effiċjenza tat-taxxa għandhom jagħmlu s-sistemi tat-taxxa aktar sempliċi u aktar trasparenti, u għandhom jorbtuhom aħjar mas-sistemi tal-benefiċċji. Bħala riżultat ta' trasferiment tat-taxxa min fuq ix-xogħol għal tassazzjoni fuq il-konsum, id-differenza fl-introjtu bejn dawk li jaqilgħu paga u l-popolazzjoni li mhijiex attiva tipikament tiżdied. Dawn il-konsegwenzi f'termini ta' ridistribuzzjoni u ekwità għandhom jiġu indirizzati kif xieraq. - Governanza fiskali tajba tista' ssaħħaħ id-dimensjonijiet kollha tal-finanzi pubbliċi. Flimkien mar-rwol enfasizzat aktar qabel li għandhom ir-regoli fiskali nazzjonali u l-oqfsa baġitarji li jifirxu fuq medda medja ta' żmien fuq il-prestazzjoni baġitarja, il-governanza fiskali tista' wkoll tikkontribwixxi għat-trawwim ta' l-effiċjenza tan-nefqa, tolqot b'aktar preċiżjoni n-nefqa pubblika u tappoġġja riformi tal-finanzi pubbliċi. B'rifless ta' dawn l-opportunitajiet, il-biċċa l-kbira ta' l-Istati Membri diġà jinsabu fil-proċess ta' ġbir ta' aktar informazzjoni dwar il-prestazzjoni tan-nefqa pubblika bl-għan li jqiegħdu inqas enfasi fuq ġestjoni orjentatata lejn il-kontribut u aktar enfasi fuq orjentazzjoni lejn ir-riżultati. Minkejja dan, l-implimentazzjoni prattika hija kumplessa ħafna, u l-avvanzi huma differenti ħafna minn pajjiż għall-ieħor. Fl-istess waqt, jibqa' ħafna lok għal titjib f'dak li għandu x'jaqsam ma' l-imġiba tal-politiki ta' l-Istati Membri maż-żmien, kif juru d-devjazzjonijiet spissi mill-programmi ta' stabbiltà u konverġenza. Li jiġu stabbiliti oqfsa baġitarji aqwa li jifirxu fuq medda medja ta' żmien joffru opportunità li jintrikbu l-konsiderazzjonijiet ta' l-ekonomija politika kemm fit-tfassil kif ukoll fl-implimentazzjoni tal-politika fiskali. Dan jista' jikkontribwixxi biex titwessgħa l-konċentrazzjoni tad-diskussjonijiet mill-pakkett globali tan-nefqa għal aspetti oħra bħalma hija l-allokazzjoni tan-nefqa, inkluż fuq artikli li jsaħħu t-tkabbir, u l-istruttura u l-effiċjenza tas-sistemi ta' introjtu. Għalhekk, governanza fiskali b'saħħitha mhux biss tista' tgħin biex iżżomm id-daqs globali ta' l-iżbilanċ pubbliku taħt kontroll, iżda hija wkoll qafas li jappoġġja aġenda wiesgħa ta' riforma f'oqsma oħra ta' kwalità tal-finanzi pubbliċi, li fl-aħħar mill-aħħar taffettwa r-riżultati mil-lat ta' effiċjenza u daqs tas-settur tal-gvern. - Id- daqs tal-gvernijiet huwa predispost li jgħodd għat-tkabbir ekonomiku, għaliex huwa marbut mill-qrib mad-dimensjonijiet l-oħra ta' kwalità tal-finanzi pubbliċi. Meta dawn l-oqsma finanzjarji pubbliċi jkunu f'qagħda tajba, il-preservazzjoni ta' setturi pubbliċi relattivament kbar u t-tkabbir ekonomiku jistgħu jmorru id f'id. Minkejja dan, ġabra wiesgħa ta' studji empiriċi, inkluża xi analiżi preliminari mis-servizzi tal-Kummissjoni, issib li meta l-gvernijiet isiru kbar "iż-żejjed" jistgħu jsiru xkiel għall-ekonomija jekk ikunu kkaratterizzati b'piżijiet fiskali kbar, konsum pubbliku għoli u nfiq pubbliku u amministrazzjoni ineffiċjenti. Il-problemi jimmultiplikaw bi żbilanċi u bi djun għolja. - Il-finanzi pubbliċi, permezz ta' l-artikli mhux baġitarji, ukoll jistgħu jħallu impatt fuq it-tħaddim tas-swieq u l-ambjent tan-negozju . Barra mir-rwoli msemmija hawn fuq ta' nefqa pubblika u sistemi ta' introjtu effiċjenti, il-finanzi pubbliċi jwettqu wkoll rwol partikolari permezz ta' l-impatt tagħhom fuq l-istipular tal-pagi (eż. il-pagi tas-settur pubbliku), il-parteċipazzjoni tas-suq tax-xogħol u l-mobbiltà (eż. sistemi ta' benefiċċju), u, b'mod aktar ġenerali, l-ambjent tan-negozju (eż. permezz tal-forniment ta' sistema ġudizzjarja u infrastruttura pubblika li taħdem tajjeb). Minkejja dan, il-finanzi pubbliċi ovvjament huma biss element wieħed fl-iżgurar tat-tħaddim tajjeb tas-swieq tax-xogħol, il-prodotti u s-servizzi u jeħtieġ li jiġu akkumpanjati minn qafas regolatorju u legali effiċjenti. L-analiżi preliminari tas-servizzi tal-Kummissjoni tissuġġerixxi li l-produttività totali tal-fatturi u l-kontribut tal-ħaddiema tas-sengħa għat-tkabbir tal-PGD huma l-aqwa benefiċjarji fl-ekonomiji li għandhom piżijiet regolatorji baxxi. Dawn iż-żewġ komponenti ta' tkabbir, min-naħa tagħhom, kellhom rwol prominenti fit-tkabbir ekonomiku ta' l-UE matul dawn l-aħħar 20 sena, u b'hekk ikkontribwew għas-sostenibbiltà tal-finanzi pubbliċi. Jekk jitlaqqgħu flimkien l-elementi kollha tal-kwalità tal-finanzi pubbliċi dawn jippermettu li jiġu sfruttati s-sinerġiji potenzjali kollha madwar l-istrumenti ewlenin tal-koordinazzjoni tal-politika ekonomika ta' l-UE, speċifikament il-Patt ta' Stabbiltà u Tkabbir Ekonomiku u l-Istrateġija għat-Tkabbir Ekonomiku u l-Impjiegi. B'mod espliċitu jew impliċitu, il-kwalità tal-finanzi pubbliċi għandha rwol importanti fl-implimentazzjoni taż-żewġ mekkaniżmi. F'dak li għandu x'jaqsam ma' l-ewwel mekkaniżmu, il-kwalità tal-finanzi pubbliċi hija aċċettata fir-riforma tal-Patt bħala li jistħoqqilha attenzjoni fil-programmi ta' stabbiltà u konverġenza, u n-nuqqas ta' progress f'dan il-qasam jitqies bħala sors ta' dgħjufija fl-implimentazzjoni tat-taqsima preventiva. F'dak li għandu x'jaqsam ma' l-Istrateġija tat-Tkabbir Ekonomiku u l-Impjiegi, il-kwalità tal-finanzi pubbliċi hija s-suġġett espliċitu ta' wieħed mil-Linjigwida Integrati li l-Istati Membri mistennija jsegwu fil-programmi tagħhom ta' riforma, iżda reviżjoni komprensiva tal-progress f'dan il-qasam sa issa ma teżistix[5]. Għaldaqstant, konċentrazzjoni aktar sistematika u komprensiva fuq il-kwalità tal-finanzi pubbliċi tistà trawwem il-kisba ta' l-għanijiet tal-Patt ta' Stabbiltà u Tkabbir Ekonomiku u l-Istrateġija ta' Liżbona: sostenibbiltà tal-finanzi pubbliċi u tkabbir ekonomiku. IV. Il-konċentrazzjoni aqwa fuq il-kwalità tal-finanzi pubbliċi fil-governanza fiskali ta' l-UE Fid-dawl tal-ħtieġa għall-iżgurar tas-sostenibbiltà tal-finanzi pubbliċi, it-trawwim tat-tkabbir ekonomiku fit-tul u t-tħaddim bla skossi ta' l-Unjoni Eknomika u Monetarja, jistgħu jiġu identifikati erba' oqsma biex itejbu l-konċentrazzjoni fuq il-kwalità tal-finanzi pubbliċi fil-qafas tas-sorveljanza fiskali ta' l-UE u permezz ta' dan joħolqu wkoll rabta aqwa ma' l-Istrateġija tat-Tkabbir Ekonomiku u l-Impjiegi. Dawn jirfdu fuq il-prinċipji bażiċi stipulati fil-Komunikazzjoni “EMU@10” ta' Mejju 2008. IV.1 Tintiżen il-kwalità tal-finanzi pubbliċi: ir-rappurtar aktar sistematiku mill-Istati Membri u t-tisħiħ ta' kollezzjoni ta' indikaturi B'analoġija għall-parti "tradizzjonali" tal-Patt ta' Stabbiltà u Tkabbir Ekonomiku, l-analiżi tal-kwalità ta' l-Istati Membri tal-finanzi pubbliċi tirrikjedi ġabra solida u attendibbli ta' tagħrif u indikaturi. Fl-aġġornamenti annwali tal-programmi ta' stabbilità u konverġenza, l-Istati Membri mistennija jippreżentaw mhux biss ir-rotta pproġettata tal-varjabbli ewlenin tal-politika fiskali iżda wkoll tagħrif dwar għadd ta' elementi relatati mal-kwalità tal-finanzi pubbliċi, eż. dwar ir-riforma tat-taxxa, inizjattivi bi prezz ekwitattiv u bidliet fil-governanza fiskali nazzjonali. Minkejja dan, reviżjoni tal-prassi attwali ta' rappurtar, ibbażata fuq il-perjodi 2006/07 u 2007/08 tal-programmi ta' stabbilità u konverġenza, tindika differenzi kbar madwar l-Istati Membri ta' l-UE u devjazzjonijiet sinifikanti mid-dispożizzjonijiet formali[6] li stipulaw ir-rekwiżiti ta' rappurtar. Dan ikkomplika wkoll il-ġabra u t-traċċar ta' dejta komparabbli fuq il-kwalità tal-finanzi pubbliċi madwar l-Istati Membri. L-użin tal-kwalità tal-finanzi pubbliċi għandu jibbenefika minn: - rappurtar aktar sistematiku u komprensiv, fil-kuntest tal-programmi ta' stabbiltà u konverġenza, dwar kwistjonijiet relatati mal-kwalità tal-finanzi pubbliċi u l-forniment ta' tagħrif regolari dwar riformi strutturali, b'referenza speċjali għar-ristrutturar tan-nefqa pubblika u r-riformi fiskali; - Il-ġabra ta' inventarju ta' indikaturi, fil-kuntest tal-programm konġunt ta' ħidma tal-Kummissjoni u l-Kumitat tal-Politika Ekonomika, li jkopri d-dimensjonijiet differenti ta' kwalità ta' finanzi pubbliċi madwar l-Istati Membri u l-iżvilupp ta' strateġija sistematika mmirata lejn il-valutazzjoni ta' l-effiċjenza ta' kategoriji speċifiċi ta' nefqa pubblika u l-kisba ta' għarfien aħjar tad-determinanti ta' l-effiċjenza. IV.2 Attenzjoni aqwa għall-effiċjenza u l-effettività tan-nefqa pubblika L-importanza ta' l-effiċjenza u l-efettività tan-nefqa pubblika hija marbuta ma' l-idea li l-kwalità tal-finanzi pubbliċi jistgħu jservu fl-istess waqt is-sostenibbiltà tal-finanzi pubbliċi u t-tkabbir ekonomiku. Hija tirċievi konferma ulterjuri mill-evidenza empirika li tenfasizza li, filwaqt li r-relazzjoni bejn il-livell tan-nefqa pubblika u t-tkabbir ekonomiku mhijiex definita, ir-rabta tibda tiġi iktar evidenti bejn ir-riżultati tan-nefqa finanzjarja pubblika (eż. fuq l-edukazzjoni, is-saħħa) u l-prestazzjoni ekonomika. Mod promettenti biex tissaħħaħ l-effiċjenza u l-effettività tan-nefqa huwa li jinħolqu jew jittejbu mekkaniżmi istituzzjonali mmirati li jistabbilixxu rabta aqwa bejn il-prijoritajiet politiċi u l-allokazzjoni tar-riżorsi u bejn riżorsi u riżultati. It-twettiq ta' reviżjonijiet baġitarji fuq bażi regolari, inkluża l-analiżi effiċjenti, hija strumentali għall-prijoritizzazzjoni tan-nefqa. B'mod aktar ġenerali, huwa importanti li l-Istati Membri jersqu lil hinn minn proċeduri bbażati purament fuq il-kontribut u jersqu lejn proċeduri li jqisu t-tagħrif tal-prestazzjoni. IV.3 Sistemi aktar effiċjenti għall-introjtu tal-gvern L-introjti tal-gvern huma aktar minn sempliċiment il-kontraparti baġitarja tan-nefqa minħabba li l-istruttura tagħhom u l-impatt tal-livell tagħhom fuq l-effiċjenza ta' l-ekonomija, id-distribuzzjoni ta' l-introjtu, u t-tkabbir ekonomiku. Reviżjoni ta' l-istruttura attwali tas-sistemi ta' introjtu u l-isfidi ewlenin għat-tfassil tas-sistemi fiskali, b'mod partikolari l-piż fiskali għoli fuq l-impjiegi u l-konsegwenzi ta' integrazzjoni ekonomika miżjuda, tenfasizza li hemm ambitu għat-trasferiment tal-piż fiskali minn fuq ix-xogħol għall-bażijiet fiskali oħra, iżda dawn il-bażijiet iridu jkunu usa' u stabbli. B'mod partikolari, valutazzjoni tal-possibilità li jsir trasferiment tal-piż fiskali minn fuq ix-xogħol għal fuq il-konsum twassal għall-konklużjonijiet li ġejjin: (i) trasferiment tat-taxxa minn fuq ix-xogħol għal fuq il-konsum jista' jħalli effetti pożittivi imma limitati fuq l-impjieg u t-tkabbir ekonomiku. Dawn l-effetti huma prinċipalment dovuti għat-twessigħ tal-bażi tat-taxxa, li jippermetti li jitnaqqsu r-rati fiskali u b'hekk jitnaqqsu d-distorsjonijiet. (ii) Id-daqs ta' l-effetti pożittivi jiddependi ħafna fuq l-aġġustament tal-livelli ta' benefiċċju. (iii) Strateġija kkoordinata fiż-żona ta' l-euro għandha tipproduċi impatt pożittiv ogħla fuq l-impjieg u t-tkabbir ekonomiku minflok mill-miżuri ta' trasferiment fiskali mwettqa b'mod unilaterali minn pajjiż individwali taż-żona ta' l-euro, kemm jekk kbir kif ukoll jekk żgħir. (iv) Jeħtieġ li jiġu indirizzati l-impatti negattivi potenzjali fuq l-ekwità u l-punti tad-distribuzzjoni interġenerazzjonali. (v) U meta jsir trasferiment fiskali minn fuq ix-xogħol għal fuq il-konsum, għandha tingħata attenzjoni għall-iskedar tiegħu u l-impatt potenzjali tiegħu ta' inflazzjoni, ukoll fir-rigward tal-pożizzjoni ta' l-ekonomija fiċ-ċiklu. B'mod ġenerali, ir-riformi fiskali għandhom ikomplu jitfasslu biex irawmu t-tkabbir u jimminimizzaw id-distorsjonijiet, filwaqt li jwettqu wkoll ir-rwol tagħhom li jindirizzaw it-tħassib distribuzzjonali. Dan jista' jinkiseb permezz ta' regoli sempliċi u bażijiet fiskali wiesgħa, filwaqt li jiġu evitati l-lakuni, in-nefqiet ineffiċjenti tat-taxxi, ir-reġimi fiskali speċjali u l-eżenzjonijiet bla bżonn. Li jitħaffef il-piż fiskali minn fuq ix-xogħol billi jiġi trasferit fuq bażijiet fiskali oħra, inkluż il-konsum, jista' jservi ta' element f'din l-istrateġija, iżda huwa strument limitat għall-gvernijiet biex jirreaġixxu għal trawmi speċifiċi għall-pajjiż jew biex jinkiseb titjib fit-tul tal-kundizzjonijiet strutturali għaż-żieda ta' impjiegi u tkabbir ekonomiku fl-Ewropa. Strateġija komprensiva biex l-ekonomiji Ewropej jerġgħu jitqajmu fuq saqajhom, inkluż permezz ta' l-immodernizzar tal-mudell soċjali, teħtieġ li torbot fuq approċċ komprensiv, filwaqt li tintuża ġabra ta' strumenti ta' politika u implimentazzjoni perseveranti ta' riformi strutturali kif indikat mill-Istrateġija għall-Impjiegi u t-Tkabbir Ekonomiku. IV.4 Ir-reviżjoni regolari tal-kwalità tal-finanzi pubbliċi Il-konċentrazzjoni fuq il-kwalità tal-finanzi pubbliċi fil-qafas ta' sorveljanza fiskali ta' l-UE kif ukoll ir-relevanza tagħha għall-Istrateġija għall-Impjiegi u t-Tkabbir Ekonomiku tista' tissaħħaħ permezz ta' reviżjoni regolari tal-kwalità tal-finanzi pubbliċi fl-Istati Membri. Ir-reviżjoni għandha tirfed fuq it-tagħrif mogħti fil-programmi ta' stabbiltà u konverġenza u l-inventarju ta' kwalità ta' l-indikaturi pubbliċi tal-finanzi. Analiżi speċifika għall-pajjiż tista' tiġi inkluża ulterjorment fir-reviżjoni, b'mod partikolari dwar suġġetti tematiċi magħżula. Filwaqt li tibni fuq metodu ttestjat ta' kollaborazzjoni, ir-reviżjoni tista' titwettaq b'mod konġunt mill-Kumitat tal-Politika Ekonomika u l-Kummissjoni. * * * Il-Kummissjoni tibni fuq il-programm ta' stabbiltà u konverġenza ta' l-2005 biex tissuġġerixxi rotot għat-tisħiħ tal-konċentrazzjoni fuq il-kwalità tal-finanzi pubbliċi fis-sorveljanza tal-politiki baġitarji nazzjonali. Huma għandhom x'jaqsmu mal-mod kif il-gvernijiet jifformulaw, jimplimentaw u jivverifikaw l-istrateġiji baġitarji tagħhom fuq medda medja ta' żmien, u kif it-taqsima preventiva tal-programm ta' stabbiltà u konverġenza tista' tkun iktar effettiva fis-sostenn għall-kisba ta' politiki baġitarji sostenibbli filwaqt li tikkontribwixxi għal tkabbir ekonomiku aqwa u aktar impjiegi, u għal tħaddim aqwa ta' l-Unjoni Eknomika u Monetarja. Jekk isir progress ma' l-Istati Membri b'dan il-mod l-effettività tal-politika ekonomika ta' l-UE tista' titjieb billi tgħin biex tisfrutta s-sinerġiji potenzjali ta' l-istrument ewlenin tagħha. [1] COM(2008) 238 finali, 7.5.2008. [2] Il-ħidma analitika li ssostni dawn il-konklużjonijiet ġiet ippreżentata fir-rapporti 2006 u 2007 tal-Kummissjoni Ewropea. [3] Dibattitu ta' orjentazzjoni tal-Eurogroup tar-Rebbiegħa dwar politiki baġitarji: Orjentazzjonijiet għall-politiki fiskali fl-Istati Membri taż-żona ta' l-euro, 20 ta' April 2007. [4] Għal analiċi aktar dettaljata ara r-rapport Public finances in EMU – 2008. [5] Linjagwida Integrata Nru 3 ta' l-Istrateġija ta' Liżbona tiddikjara: "Biex titmexxa ’l quddiem allokazzjoni effiċjenti tar-riżorsi orjentata lejn it-tkabbir ekonomiku u l-impjiegi, l-Istati Membri għandhom, mingħajr ħsara għal-linjigwida dwar l-istabbiltà u s-sostenibbiltà ekonomika, jiddirieġu mill-ġdid il-kompożizzjoni tan-nefqa pubblika lejn kategoriji li jsaħħu t-tkabbir ekonomiku skond l-Istrateġija ta' Liżbona, jadattaw strutturi fiskali biex isaħħu l-potenzjal tat-tkabbir u jiżguraw li jkun hemm mekkaniżmi stabbiliti biex jagħmlu valutazzjoni dwar ir-relazzjoni bejn in-nefqa pubblika u l-kisba ta' l-għanijiet ta' politika, waqt li jiżguraw il-koerenza ġenerali tal-pakketti ta’ riforma. [6] L-isem sħiħ tal-Kodiċi ta' Kondotta huwa "Speċifikazzjonijiet dwar l-implimentazzjoni tal-Patt ta' Stabbiltà u Tkabbir Ekonomiku u Linjigwida dwar il-format u l-kontenut tal-programmi ta' stabbiltà u konverġenza". Dan tħaddan mill-Kunsill f'Settembru 2005.